title: Odluka (EU) 2018/947 Europskog parlamenta i Vijeća od 4. srpnja 2018. o pružanju dodatne makrofinancijske pomoći Ukrajini

text:
               6.7.2018

               HR

               Službeni list Europske unije

               L 171/11

         ODLUKA (EU) 2018/947 EUROPSKOG PARLAMENTA I VIJEĆA
   od 4. srpnja 2018.
   o pružanju dodatne makrofinancijske pomoći Ukrajini
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 212. stavak 2.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   u skladu s redovnim zakonodavnim postupkom (1),
   budući da:

               (1)

               Odnosi između Europske unije („Unija”) i Ukrajine razvijaju se unutar okvira europske politike susjedstva (EPS) i Istočnog partnerstva. Sporazum o pridruživanju između Unije i Ukrajine (2) („Sporazum o pridruživanju”), uključujući područje produbljene i sveobuhvatne slobodne trgovine (DCFTA), stupio je na snagu 1. rujna 2017.

               (2)

               U proljeće 2014. Ukrajina je započela s provedbom ambicioznog programa reformi s ciljem stabiliziranja gospodarstva i poboljšanja životnih uvjeta građana. Ukrajina i Unija zajednički su utvrdili program reformi („Strategija pridruživanja”, koja je zadnji put ažurirana u ožujku 2015.). Među glavnim prioritetima strategije nalaze se borba protiv korupcije te ustavne, izborne i pravosudne reforme.

               (3)

               Uz političku potporu Unija je u ožujku 2014. obećala financijski paket u iznosu od preko 11 milijardi EUR za potporu gospodarskoj stabilizaciji i provedbi reformi u Ukrajini, uključujući 1,6 milijardi EUR makrofinancijske pomoći u skladu s Odlukom Vijeća 2002/639/EZ (3), Odlukom br. 646/2010/EU Europskog parlamenta i Vijeća (4) i Odlukom Vijeća 2014/215/EU (5). S obzirom na znatne potrebe Ukrajine za vanjskim financiranjem, Ukrajini je u travnju 2015. stavljeno na raspolaganje dodatnih 1,8 milijardi EUR makrofinancijske pomoći u skladu s Odlukom (EU) 2015/601 Europskog parlamenta i Vijeća (6).

               (4)

               Od svibnja 2014. Ukrajina je primila 2,81 milijardu EUR makrofinancijske pomoći Unije, uključujući 1,2 milijarde EUR od ukupno 1,8 milijardi EUR koje su dostupne u skladu s Odlukom (EU) 2015/601. Treći i posljednji obrok u iznosu od 600 milijuna EUR makrofinancijske pomoći u skladu s Odlukom (EU) 2015/601 otkazan je 18. siječnja 2018. jer se Ukrajina nije u potpunosti pridržavala programa strukturnih reformi koji je povezan s tim obrokom.

               (5)

               Međunarodni monetarni fond (MMF) je 11. ožujka 2015. odobrio četverogodišnji aranžman proširenog instrumenta za financiranje (EFF) za Ukrajinu u iznosu od približno 17,5 milijardi USD s ciljem pružanja potpore programu gospodarske prilagodbe i reformi te zemlje, od čega je 8,5 milijardi USD isplaćeno u razdoblju između 2015. i 2017. Ta financijska pomoć MMF-a dopunjena je znatnom potporom brojnih bilateralnih partnera, uključujući Uniju, njezine države članice, SAD, Japan i Kanadu. I druge su međunarodne financijske institucije, kao što su Svjetska banka, Europska banka za obnovu i razvoj i Europska investicijska banka, znatno pojačale svoju aktivnost kako bi poduprle gospodarsku tranziciju u Ukrajini.

               (6)

               Nakon stručne misije provedene u studenom 2017. MMF je revidirao svoje procjene potreba Ukrajine za vanjskim financiranjem pri čemu je utvrdio dodatni manjak od 4,5 milijardi USD za 2018. i 2019. Te potrebe za financiranjem premašuju financijska sredstva koja je međunarodna zajednica dosad odobrila, uključujući i makrofinancijsku pomoć Unije u skladu s odlukama 2002/639/EZ, br. 646/2010/EU, 2014/215/EU i (EU) 2015/601.

               (7)

               S obzirom na nastavak složene gospodarske i financijske situacije u Ukrajini, u studenom 2017. ukrajinske vlasti zatražile su od Unije dodatnu makrofinancijsku pomoć.

               (8)

               Na sastanku Vijeća za pridruživanje EU-Ukrajina koji je održan 8. prosinca 2017. Unija je ponovno potvrdila svoju potporu velikim naporima koje Ukrajina ulaže u provođenje reformi, uključujući financijsku pomoć povezanu s konkretnim napretkom reformi.

               (9)

               Budući da je Ukrajina obuhvaćena EPS-om, trebala bi se smatrati zemljom koja ispunjava uvjete za primanje makrofinancijske pomoći Unije.

               (10)

               Makrofinancijska pomoć Unije trebala bi biti izvanredni financijski instrument za nevezanu i nenamjensku potporu platnoj bilanci, čija je svrha riješiti neposredne potrebe korisnika za vanjskim financiranjem te bi trebala podržati provedbu programa politike koji sadržava snažne mjere neposredne prilagodbe i strukturne reforme za kratkoročno poboljšanje stanja platne bilance korisnika.

               (11)

               S obzirom na to da u platnoj bilanci Ukrajine još postoji preostali manjak u vanjskom financiranju koji premašuje sredstva koja su osigurali MMF i ostale multilateralne institucije, smatra se da je makrofinancijska pomoć Unije Ukrajini, s obzirom na trenutačne iznimne okolnosti, prikladan odgovor na zahtjev Ukrajine upućen Uniji za potporu gospodarskoj stabilizaciji, u kombinaciji s programom MMF-a. Makrofinancijska pomoć Unije poduprla bi gospodarsku stabilizaciju i program strukturnih reformi u Ukrajini nadopunjujući sredstva na raspolaganju u okviru financijskog aranžmana s MMF-om.

               (12)

               Cilj makrofinancijske pomoći Unije trebao bi biti pružanje potpore ponovnoj uspostavi održivog stanja vanjskog financiranja Ukrajine, a time i pružanje potpore njezinom gospodarskom i društvenom razvoju.

               (13)

               Određivanje iznosa makrofinancijske pomoći Unije temelji se na sveobuhvatnoj kvantitativnoj procjeni preostalih potreba Ukrajine za vanjskim financiranjem te se pritom uzima u obzir njezina sposobnost financiranja vlastitim sredstvima, ponajprije međunarodnim pričuvama kojima raspolaže. Makrofinancijska pomoć Unije trebala bi nadopuniti programe i sredstva koja osiguravaju MMF i Svjetska banka. Pri određivanju iznosa pomoći u obzir se uzimaju i očekivani financijski doprinosi bilateralnih i multilateralnih donatora te potreba za osiguranjem pravedne raspodjele tereta između Unije i drugih donatora, kao i već postojeća primjena drugih instrumenata Unije za vanjsko financiranje u Ukrajini te dodana vrijednost sveukupnog angažmana Unije.

               (14)

               Komisija bi trebala osigurati pravnu i stvarnu usklađenost makrofinancijske pomoći Unije s ključnim načelima i ciljevima te mjerama poduzetima u okviru različitih područja vanjskog djelovanja i ostalih relevantnih politika Unije.

               (15)

               Makrofinancijskom pomoći Unije trebalo bi podupirati vanjsku politiku Unije prema Ukrajini. Službe Komisije i Europska služba za vanjsko djelovanje trebale bi blisko surađivati tijekom provedbe programa makrofinancijske pomoći kako bi se koordinirala vanjska politika Unije i osigurala njezina dosljednost.

               (16)

               Makrofinancijska pomoć Unije trebala bi biti potpora predanosti Ukrajine vrijednostima koje dijeli s Unijom, uključujući demokraciju, vladavinu prava, dobro upravljanje, poštovanje ljudskih prava, održivi razvoj i smanjenje siromaštva, kao i njezinoj predanosti načelima otvorene, uređene i poštene trgovine.

               (17)

               Kao preduvjet za odobravanje makrofinancijske pomoći Unije Ukrajina bi trebala poštovati učinkovite demokratske mehanizme, uključujući višestranački parlamentarni sustav, kao i vladavinu prava te jamčiti poštovanje ljudskih prava. Osim toga, posebni ciljevi makrofinancijske pomoći Unije trebali bi jačati učinkovitost, transparentnost i odgovornost sustava upravljanja javnim financijama u Ukrajini te promicati strukturne reforme kojima su ciljevi potpora održivog i uključivog rasta, stvaranje radnih mjesta i fiskalna konsolidacija. Komisija i Europska služba za vanjsko djelovanje trebale bi redovito pratiti ispunjavanje preduvjeta i ostvarenje tih ciljeva.

               (18)

               Kako bi se osigurala učinkovita zaštita financijskih interesa Unije povezanih s makrofinancijskom pomoći Unije, Ukrajina bi trebala poduzeti odgovarajuće mjere u pogledu sprečavanja i suzbijanja prijevare, korupcije i svih drugih nepravilnosti povezanih s makrofinancijskom pomoći Unije. Nadalje, trebalo bi predvidjeti da Komisija obavlja provjere te da Revizorski sud provodi revizije.

               (19)

               Dodjelom makrofinancijske pomoći Unije ne dovode se u pitanje ovlasti Europskog parlamenta i Vijeća kao proračunskog tijela.

               (20)

               Iznosi rezervacija koji su potrebni za makrofinancijsku pomoć Unije trebali bi biti usklađeni s proračunskim odobrenim sredstvima predviđenima višegodišnjim financijskim okvirom.

               (21)

               Komisija bi trebala upravljati makrofinancijskom pomoći Unije. Kako bi se osiguralo da Europski parlament i Vijeće mogu pratiti provedbu ove Odluke, Komisija bi ih trebala redovito obavješćivati o razvoju događaja u pogledu pomoći i dostavljati im relevantne dokumente.

               (22)

               Radi osiguranja jedinstvenih uvjeta za provedbu ove Odluke, provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (7).

               (23)

               Makrofinancijska pomoć Unije trebala bi podlijegati uvjetima gospodarske politike koji će biti utvrđeni u memorandumu o razumijevanju. Radi osiguranja jedinstvenih uvjeta provedbe te radi učinkovitosti, Komisija bi trebala biti ovlaštena pregovarati o tim uvjetima s ukrajinskim vlastima uz nadzor odbora predstavnika država članica u skladu s Uredbom (EU) br. 182/2011. Na temelju te uredbe savjetodavni bi se postupak u pravilu trebao primjenjivati u svim slučajevima osim kada je u toj uredbi predviđeno drukčije. S obzirom na mogući važan učinak pomoći veće od 90 milijuna EUR, za iznose koji prelaze taj prag prikladno je primijeniti postupak ispitivanja. S obzirom na iznos makrofinancijske pomoći Unije Ukrajini, postupak ispitivanja trebao bi se primjenjivati na donošenje memoranduma o razumijevanju te na svako smanjenje, suspenziju ili ukidanje pomoći,

         DONIJELI SU OVU ODLUKU:
   Članak 1.
   1.   Unija Ukrajini stavlja na raspolaganje makrofinancijsku pomoć u maksimalnom iznosu od 1 milijarde EUR („makrofinancijska pomoć Unije”) radi potpore gospodarskoj stabilizaciji i opsežnom programu reformi u Ukrajini. Ta pomoć doprinosi pokrivanju potreba platne bilance Ukrajine kao što je određeno programom MMF-a.
   2.   Puni iznos makrofinancijske pomoći Unije Ukrajini se stavlja na raspolaganje u obliku zajmova. Komisija je ovlaštena u ime Unije pozajmiti potrebna sredstva na tržištima kapitala ili od financijskih institucija i dodijeliti ih Ukrajini u obliku zajma. Prosječno dospijeće zajmova iznosi najviše 15 godina.
   3.   Dodjelom makrofinancijske pomoći Unije upravlja Komisija u skladu sa sporazumima ili dogovorima postignutima između MMF-a i Ukrajine te s glavnim načelima i ciljevima gospodarskih reformi navedenima u Sporazumu o pridruživanju, uključujući DCFTA, koji je dogovoren u okviru EPS-a.
   Komisija redovito obavješćuje Europski parlament i Vijeće o razvoju događaja povezanih s makrofinancijskom pomoći Unije, uključujući isplate te pomoći, i pravovremeno dostavlja tim institucijama relevantne dokumente.
   4.   Makrofinancijska pomoć Unije stavlja se na raspolaganje na razdoblje od dvije i pol godine počevši od prvog dana nakon stupanja na snagu Memoranduma o razumijevanju iz članka 3. stavka 1.
   5.   Ako se potrebe Ukrajine za financiranjem tijekom razdoblja isplate makrofinancijske pomoći Unije znatno smanje u usporedbi s prvotnim predviđanjima, Komisija, postupajući u skladu s postupkom ispitivanja iz članka 7. stavka 2., smanjuje iznos pomoći ili tu pomoć suspendira ili ukida.
   Članak 2.
   1.   Preduvjet za odobravanje makrofinancijske pomoći Unije jest da Ukrajina poštuje učinkovite demokratske mehanizme, uključujući višestranački parlamentarni sustav, kao i vladavinu prava te da jamči poštovanje ljudskih prava.
   2.   Komisija i Europska služba za vanjsko djelovanje prate ispunjavanje preduvjeta iz stavka 1. tijekom cijelog trajanja makrofinancijske pomoći Unije.
   3.   Stavci 1. i 2. primjenjuju se u skladu s Odlukom Vijeća 2010/427/EU (8).
   Članak 3.
   1.   Komisija se u skladu sa postupkom ispitivanja iz članka 7. stavka 2. dogovara s ukrajinskim vlastima o jasno određenim uvjetima gospodarske politike i financijskim uvjetima, s naglaskom na strukturne reforme i dobre javne financije, kojima treba podlijegati makrofinancijska pomoć Unije, a koji se trebaju utvrditi u memorandumu o razumijevanju („Memorandum o razumijevanju”) u kojem se navodi rok za ispunjenje tih uvjeta. Uvjeti gospodarske politike i financijski uvjeti utvrđeni u Memorandumu o razumijevanju u skladu su sa sporazumima ili dogovorima iz članka 1. stavka 3., uključujući programe makroekonomske prilagodbe i strukturnih reformi koje Ukrajina provodi uz potporu MMF-a.
   2.   Cilj uvjeta navedenih u stavku 1. ponajprije je jačanje učinkovitosti, transparentnosti i odgovornosti sustava upravljanja javnim financijama u Ukrajini, među ostalim i za korištenje makrofinancijske pomoći Unije. Pri određivanju mjera politike također se na odgovarajući način uzimaju u obzir napredak u području uzajamnog otvaranja tržišta, razvoj uređene i poštene trgovine, kao i drugi prioriteti u kontekstu vanjske politike Unije. Komisija redovito prati napredak u ostvarenju tih ciljeva.
   3.   Pojedinosti o financijskim uvjetima makrofinancijske pomoći Unije utvrđuju se sporazumom o zajmu koji trebaju sklopiti Komisija i ukrajinske vlasti.
   4.   Komisija redovito provjerava jesu li uvjeti iz članka 4. stavka 3. i dalje ispunjeni, među ostalim i jesu li gospodarske politike Ukrajine u skladu s ciljevima makrofinancijske pomoći Unije. Komisija pritom blisko surađuje s MMF-om i Svjetskom bankom i, prema potrebi, s Europskim parlamentom i Vijećem.
   Članak 4.
   1.   Podložno uvjetima iz stavka 3., Komisija stavlja na raspolaganje makrofinancijsku pomoć Unije u dva obroka zajma. Iznos svakog obroka utvrđuje se u Memorandumu o razumijevanju.
   2.   Za iznose makrofinancijske pomoći Unije formiraju se, prema potrebi, rezervacije u skladu s Uredbom Vijeća (EZ, Euratom) br. 480/2009 (9).
   3.   Komisija odlučuje o isplati obrokâ podložno ispunjenju svih sljedećih uvjeta:

               (a)

               preduvjet utvrđen u članku 2. stavku 1.;

               (b)

               stalni zadovoljavajući rezultati provedbe programa politike koji sadržava snažne mjere prilagodbe i mjere strukturne reforme potpomognute nepreventivnim kreditnim aranžmanom s MMF-om;

               (c)

               zadovoljavajuća provedba uvjeta gospodarske politike i financijskih uvjeta dogovorenih u Memorandumu o razumijevanju.

         Drugi se obrok u načelu isplaćuje najranije tri mjeseca nakon isplate prvog obroka.
   4.   Ako uvjeti iz stavka 3. prvog podstavka nisu ispunjeni, Komisija privremeno suspendira ili ukida isplatu makrofinancijske pomoći Unije. U takvim slučajevima Komisija obavješćuje Europski parlament i Vijeće o razlozima te suspenzije ili ukidanja.
   5.   Makrofinancijska pomoć Unije isplaćuje se Narodnoj banci Ukrajine. Podložno odredbama koje se dogovaraju u Memorandumu o razumijevanju, uključujući potvrdu preostalih potreba za proračunskim financiranjem, sredstva Unije mogu se prenijeti Ministarstvu financija Ukrajine kao krajnjem korisniku.
   Članak 5.
   1.   Poslovi zaduživanja i kreditiranja povezani s makrofinancijskom pomoći Unije izvršavaju se u eurima s istim datumom valute i ne smiju prouzročiti promjenu dospijeća za Uniju niti je izložiti valutnim ili kamatnim rizicima ili bilo kakvom drugom komercijalnom riziku.
   2.   Ako okolnosti to dopuštaju i ako to Ukrajina zatraži, Komisija može poduzeti potrebne korake kako bi osigurala da se u uvjete zajma uključi odredba o prijevremenoj otplati i da se ona podudara s odgovarajućom odredbom iz uvjeta za poslove zaduživanja.
   3.   Ako okolnosti dopuštaju poboljšanje kamatne stope na zajam i ako to Ukrajina zatraži, Komisija može odlučiti refinancirati cijelo prvotno zaduživanje ili jedan njegov dio, ili može restrukturirati odgovarajuće financijske uvjete. Poslovi refinanciranja ili restrukturiranja provode se u skladu sa stavcima 1. i 4. i ne smiju imati za posljedicu produženje dospijeća dotičnog zaduživanja ili povećanje iznosa glavnice nepodmirene na dan refinanciranja ili restrukturiranja.
   4.   Sve troškove koji su nastali za Uniju, a koji se odnose na poslove zaduživanja i kreditiranja u skladu s ovom Odlukom, snosi Ukrajina.
   5.   Komisija obavješćuje Europski parlament i Vijeće o razvoju događaja u vezi s poslovima iz stavaka 2. i 3.
   Članak 6.
   1.   Makrofinancijska pomoć Unije provodi se u skladu s Uredbom (EZ, Euratom) br. 966/2012 Europskog parlamenta i Vijeća (10) i Delegiranom uredbom Komisije (EU) br. 1268/2012 (11).
   2.   Makrofinancijska pomoć Unije provodi se u okviru izravnog upravljanja.
   3.   Sporazum o zajmu iz članka 3. stavka 3. sadržava odredbe kojima se:

               (a)

               osigurava da Ukrajina redovito provjerava jesu li financijska sredstva odobrena iz proračuna Unije pravilno iskorištena, poduzima odgovarajuće mjere radi sprečavanja nepravilnosti i prijevara te, prema potrebi, pokreće pravne postupke radi osiguravanja povrata svih sredstava isplaćenih na temelju ove Odluke koja nisu pravilno iskorištena;

               (b)

               osigurava zaštita financijskih interesa Unije, a posebno predviđanjem posebnih mjera u vezi sa sprečavanjem i suzbijanjem prijevare, korupcije i svih drugih nepravilnosti koje utječu na makrofinancijsku pomoć Unije, u skladu s uredbama Vijeća (EZ, Euratom) br. 2988/95 (12) i (Euratom, EZ) br. 2185/96 (13) te Uredbom (EU, Euratom) br. 883/2013 Europskog parlamenta i Vijeća (14);

               (c)

               Komisiju, uključujući Europski ured za borbu protiv prijevara, ili njezine predstavnike izričito ovlašćuje za provedbu provjera, uključujući provjere i inspekcije na terenu;

               (d)

               Komisiju i Revizorski sud izričito ovlašćuje za provođenje revizija tijekom i nakon razdoblja dostupnosti makrofinancijske pomoći Unije, uključujući revizije dokumentacije te revizije na terenu, poput operativnih procjena; i

               (e)

               osigurava da Unija ostvaruje pravo na prijevremenu otplatu zajma ako se utvrdi, u vezi s upravljanjem makrofinancijskom pomoći Unije, da je Ukrajina sudjelovala u bilo kojoj radnji prijevare ili korupcije ili u nekoj drugoj nezakonitoj aktivnosti koja ugrožava financijske interese Unije.

         4.   Prije provedbe makrofinancijske pomoći Unije Komisija s pomoću operativne procjene ocjenjuje kvalitetu ukrajinskih financijskih propisa, administrativne postupke te mehanizme unutarnje i vanjske kontrole koji su relevantni za takvu pomoć.
   Članak 7.
   1.   Komisiji pomaže odbor. Navedeni odbor je odbor u smislu Uredbe (EU) br. 182/2011.
   2.   Pri upućivanju na ovaj stavak primjenjuje se članak 5. Uredbe (EU) br. 182/2011.
   Članak 8.
   1.   Komisija do 30. lipnja svake godine Europskom parlamentu i Vijeću podnosi izvješće o provedbi ove Odluke u prethodnoj godini, zajedno s ocjenom te provedbe. U tom izvješću se:

               (a)

               ocjenjuje napredak u provedbi makrofinancijske pomoći Unije;

               (b)

               procjenjuju gospodarsko stanje i izgledi Ukrajine, kao i napredak u provedbi mjera politike iz članka 3. stavka 1.;

               (c)

               navodi poveznica između uvjeta gospodarske politike utvrđenih u Memorandumu o razumijevanju, trenutačne gospodarske i fiskalne uspješnosti Ukrajine te odluka Komisije o isplati obroka makrofinancijske pomoći Unije.

         2.   Najkasnije dvije godine nakon isteka razdoblja dostupnosti iz članka 1. stavka 4. Komisija podnosi Europskom parlamentu i Vijeću izvješće o ex post evaluaciji u kojem se procjenjuju rezultati i učinkovitost isplaćene makrofinancijske pomoći Unije te opseg u kojemu se njome doprinijelo ciljevima pomoći.
   Članak 9.
   Ova Odluka stupa na snagu trećeg dana od dana objave u Službenom listu Europske unije.

      Sastavljeno u Strasbourgu 4. srpnja 2018.

            Za Europski parlament

            Predsjednik

         A. TAJANI

            Za Vijeće

            Predsjednica

         K. EDTSTADLER

      (1)  Stajalište Europskog parlamenta od 13. lipnja 2018. (još nije objavljeno u Službenom listu) i odluka Vijeća od 26. lipnja 2018.

      (2)  Sporazum o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane (SL L 161, 29.5.2014., str. 3.).

      (3)  Odluka Vijeća 2002/639/EZ od 12. srpnja 2002. o pružanju dodatne makrofinancijske pomoći Ukrajini (SL L 209, 6.8.2002., str. 22.).

      (4)  Odluka br. 646/2010/EU Europskog parlamenta i Vijeća od 7. srpnja 2010. o pružanju makrofinancijske pomoći Ukrajini (SL L 179, 14.7.2010., str. 1.).

      (5)  Odluka Vijeća 2014/215/EU od 14. travnja 2014. o pružanju makrofinancijske pomoći Ukrajini (SL L 111, 15.4.2014., str. 85.).

      (6)  Odluka (EU) 2015/601 Europskog parlamenta i Vijeća od 15. travnja 2015. o pružanju makrofinancijske pomoći Ukrajini (SL L 100, 17.4.2015., str. 1.).

      (7)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

      (8)  Odluka Vijeća 2010/427/EU od 26. srpnja 2010. o utvrđivanju ustroja i rada Europske službe za vanjsko djelovanje (SL L 201, 3.8.2010., str. 30.).

      (9)  Uredba Vijeća (EZ, Euratom) br. 480/2009 od 25. svibnja 2009. o osnivanju Jamstvenog fonda za vanjska djelovanja (SL L 145, 10.6.2009., str. 10.).

      (10)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).

      (11)  Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).

      (12)  Uredba Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (SL L 312, 23.12.1995., str. 1.).

      (13)  Uredba Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2.).

      (14)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).

      ZAJEDNIČKA IZJAVA EUROPSKOG PARLAMENTA, VIJEĆA I KOMISIJE
      Europski parlament, Vijeće i Komisija podsjećaju da je preduvjet za odobravanje makrofinancijske pomoći da zemlja korisnica poštuje djelotvorne demokratske mehanizme – uključujući višestranački parlamentarni sustav – i vladavinu prava te da jamči poštovanje ljudskih prava.
      Komisija i Europska služba za vanjsko djelovanje prate ispunjavanje tog preduvjeta tijekom cijelog ciklusa makrofinancijske pomoći Unije.
      S obzirom na neispunjene uvjete u pogledu borbe protiv korupcije i s time povezano otkazivanje trećeg obroka prethodnog programa makrofinancijske pomoću u okviru Odluke (EU) 2015/601, Europski parlament, Vijeće i Komisija ističu da će daljnja makrofinancijska pomoć biti uvjetovana napretkom u borbi protiv korupcije u Ukrajini. U tu svrhu, u memorandumu o razumijevanju koji će se sklopiti između Europske unije i Ukrajine treba odrediti gospodarskopolitičke i financijske uvjete koji će, među ostalim, sadržavati obveze u pogledu jačanja upravljanja, administrativnih kapaciteta i institucionalnog okvira, osobito za borbu protiv korupcije u Ukrajini, a posebno u pogledu sustava provjere imovinskih kartica, provjere podataka o stvarnom vlasništvu poduzeća i djelotvornog specijaliziranog antikorupcijskog suda, u skladu s preporukama Venecijanske komisije. Treba utvrditi i uvjete u pogledu borbe protiv pranja novca i izbjegavanja plaćanja poreza. U skladu s člankom 4. stavkom 4., ako ti uvjeti ne budu ispunjeni, Komisija privremeno suspendira ili ukida isplatu makrofinancijske pomoći.
      Uz redovito obavješćivanje Europskog parlamenta i Vijeća o razvoju situacije u pogledu te pomoći i dostavu sve relevantne dokumentacije, Komisija nakon svake isplate javno izvještava o ispunjenju svih gospodarskopolitičkih i financijskih uvjeta povezanih s tom isplatom, a posebno onih povezanih s borbom protiv korupcije.
      Europski parlament, Vijeće i Komisija podsjećaju na to da se makrofinancijskom pomoći Ukrajini doprinosi vrijednostima koje se dijele s Europskom unijom, među kojima su i održiv i društveno odgovoran razvoj koji vodi do stvaranja radnih mjesta i smanjenja siromaštva, kao i predanost snažnom civilnom društvu. Komisija će Nacrtu provedbene odluke Komisije kojom se odobrava memorandum o razumijevanju priložiti i analizu očekivanog društvenog učinka makrofinancijske pomoći. U skladu s Uredbom (EU) br. 182/2011 ta će analiza biti podnesena Odboru država članica, a Parlamentu i Vijeću stavljena na raspolaganje putem registra postupaka odbora.


               6.7.2018

               HR

               Službeni list Europske unije

               C 238/409

         P8_TA(2016)0500
   Imenovanje člana Revizorskog suda – Juhan Parts
   Odluka Europskog parlamenta od 14. prosinca 2016. o predloženom imenovanju Juhana Partsa za člana Revizorskog suda (C8-0445/2016 – 2016/0817(NLE))
   (Savjetovanje)
   (2018/C 238/30)

      Europski parlament,

               —

               uzimajući u obzir članak 286. stavak 2. Ugovora o funkcioniranju Europske unije u skladu s kojim se Vijeće savjetovalo s Parlamentom (C8-0445/2016),

               —

               uzimajući u obzir članak 121. Poslovnika,

               —

               uzimajući u obzir izvješće Odbora za proračunski nadzor (A8-0375/2016),

               A.

               budući da je Odbor za proračunski nadzor ocijenio kvalifikacije predloženog kandidata, posebno s obzirom na uvjete navedene u članku 286. stavku 1. Ugovora o funkcioniranju Europske unije;

               B.

               budući da je na sjednici Odbora za proračunski nadzor od 5. prosinca 2016. održano saslušanje kandidata Vijeća za člana Revizorskog suda;

               1.

               daje pozitivno mišljenje o prijedlogu Vijeća da se Juhan Parts imenuje članom Revizorskog suda;

               2.

               nalaže svojem predsjedniku da ovu Odluku proslijedi Vijeću i, radi obavijesti, Revizorskom sudu te drugim institucijama Europske unije i revizijskim institucijama država članica.


title: Odluka Vijeća (ZVSP) 2018/964 od 5. srpnja 2018. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini

text:
               9.7.2018

               HR

               Službeni list Europske unije

               L 172/3

         ODLUKA VIJEĆA (ZVSP) 2018/964
   od 5. srpnja 2018.
   o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 31. srpnja 2014. donijelo Odluku 2014/512/ZVSP (1).

               (2)

               Europsko vijeće postiglo je 19. ožujka 2015. dogovor da će se poduzeti potrebne mjere kako bi se trajanje mjera ograničavanja jasno povezalo s potpunom provedbom sporazumâ iz Minska, imajući u vidu da je potpuna provedba bila predviđena za 31. prosinca 2015.

               (3)

               Vijeće je 21. prosinca 2017. produljilo Odluku 2014/512/ZVSP do 31. srpnja 2018. kako bi mu se omogućilo da dodatno procijeni provedbu sporazumâ iz Minska (2).

               (4)

               Nakon što je procijenilo provedbu sporazumâ iz Minska, Vijeće smatra da bi Odluku 2014/512/ZVSP trebalo produljiti za daljnjih šest mjeseci kako bi se Vijeću omogućilo da dodatno procijeni njihovu provedbu.

               (5)

               Odluku 2014/512/ZVSP trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Članak 9. stavak 1. prvi podstavak Odluke 2014/512/ZVSP zamjenjuje se sljedećim:

      „1.   Ova se Odluka primjenjuje do 31. siječnja 2019.”

   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 5. srpnja 2018.

            Za Vijeće

            Predsjednik

         G. BLÜMEL

      (1)  Odluka Vijeća 2014/512/ZVSP od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 13.).

      (2)  Odluka Vijeća (ZVSP) 2017/2426 od 21. prosinca 2017. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 343, 22.12.2017., str. 77.).


title: Odluka Vijeća (EU) 2018/965 od 6. srpnja 2018. o financijskim doprinosima koje države članice trebaju platiti radi financiranja Europskog razvojnog fonda, uključujući drugi obrok te revidirani godišnji iznos za 2018.

text:
               9.7.2018

               HR

               Službeni list Europske unije

               L 172/4

         ODLUKA VIJEĆA (EU) 2018/965
   od 6. srpnja 2018.
   o financijskim doprinosima koje države članice trebaju platiti radi financiranja Europskog razvojnog fonda, uključujući drugi obrok te revidirani godišnji iznos za 2018.
   VIJEĆE EUROPSKE UNIJE,
   uzimajući u obzir Ugovor o Europskoj uniji i Ugovor o funkcioniranju Europske unije,
   uzimajući u obzir Interni sporazum između predstavnika vlada država članica Europske unije, koji se sastaju u okviru Vijeća, o financiranju potpore Europske unije u okviru višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (1), a posebno njegov članak 7.,
   uzimajući u obzir Uredbu Vijeća (EU) 2015/323 od 2. ožujka 2015. o financijskoj uredbi koja se primjenjuje na 11. europski razvojni fond (2), a posebno njezin članak 21. stavke 3. i 4.,
   uzimajući u obzir prijedlog Europske komisije,
   budući da:

               (1)

               U skladu s postupkom utvrđenim u članku 21. stavku 3. Uredbe (EU) 2015/323 („Financijska uredba o 11. ERF-u”) Komisija do 15. lipnja 2018. treba predstaviti prijedlog kojim se utvrđuje iznos drugog obroka doprinosa za 2018. i revidirani godišnji doprinos za 2018. kada godišnji iznos odstupa od stvarnih potreba.

               (2)

               U skladu s člankom 52. Financijske uredbe o 11. ERF-u Europska investicijska banka („EIB”) poslala je Komisiji 15. travnja 2018. svoje ažurirane procjene obveza i plaćanja u okviru instrumenata kojima upravlja.

               (3)

               U članku 22. stavku 1. Financijske uredbe o 11. ERF-u predviđeno je da se u okviru poziva na doprinose prvo iskorištavaju iznosi osigurani u prethodnim ERF-ovima. Stoga bi trebalo uputiti poziv za sredstva u okviru 10. ERF-a za EIB i 11. ERF-a za Komisiju.

               (4)

               Vijeće je 20. studenoga 2017. donijelo Odluku (EU) 2017/2171 (3) o utvrđivanju iznosa godišnjeg doprinosa država članica ERF-u za 2018. na 4 550 000 000 EUR za Komisiju, odnosno na 250 000 000 EUR za EIB,

         DONIJELO JE OVU ODLUKU:
   Članak 1.
   Pojedinačni doprinosi za ERF koje države članice trebaju platiti Komisiji i EIB-u kao drugi obrok za 2018. predviđeni su u tablici navedenoj u Prilogu.
   Članak 2.
   Iznos godišnjeg doprinosa država članica ERF-u za 2018. revidira se i iznosi 4 500 000 000 EUR. Iznos se dijeli na 4 250 000 000 EUR za Komisiju i 250 000 000 za EIB.
   Članak 3.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 6. srpnja 2018.

            Za Vijeće

            Predsjednik

         G. BLÜMEL

      (1)  SL L 210, 6.8.2013., str. 1.

      (2)  SL L 58, 3.3.2015., str. 17.

      (3)  Odluka Vijeća (EU) 2017/2171 od 20. studenoga 2017. o financijskim doprinosima koje trebaju platiti države članice radi financiranja Europskog razvojnog fonda, uključujući gornju granicu za 2019., godišnji iznos za 2018., prvi obrok za 2018. i indikativna, neobvezujuća predviđanja za očekivane godišnje iznose doprinosa za godine 2020. i 2021. (SL L 306, 22.11.2017., str. 21.).

      PRILOG

                  DRŽAVE ČLANICE

                  Ključni postotak za 10. ERF

                  Ključni postotak za 11. ERF

                  2. obrok za 2018. (EUR)

                  Ukupno

                  Komisija
                  11. ERF

                  EIB
                  10. ERF

                  BELGIJA

                  3,53

                  3,24927

                  42 240 510,00

                  3 530 000,00

                  45 770 510,00

                  BUGARSKA

                  0,14

                  0,21853

                  2 840 890,00

                  140 000,00

                  2 980 890,00

                  ČEŠKA

                  0,51

                  0,79745

                  10 366 850,00

                  510 000,00

                  10 876 850,00

                  DANSKA

                  2,00

                  1,98045

                  25 745 850,00

                  2 000 000,00

                  27 745 850,00

                  NJEMAČKA

                  20,50

                  20,57980

                  267 537 400,00

                  20 500 000,00

                  288 037 400,00

                  ESTONIJA

                  0,05

                  0,08635

                  1 122 550,00

                  50 000,00

                  1 172 550,00

                  IRSKA

                  0,91

                  0,94006

                  12 220 780,00

                  910 000,00

                  13 130 780,00

                  GRČKA

                  1,47

                  1,50735

                  19 595 550,00

                  1 470 000,00

                  21 065 550,00

                  ŠPANJOLSKA

                  7,85

                  7,93248

                  103 122 240,00

                  7 850 000,00

                  110 972 240,00

                  FRANCUSKA

                  19,55

                  17,81269

                  231 564 970,00

                  19 550 000,00

                  251 114 970,00

                  HRVATSKA

                  0,00

                  0,22518

                  2 927 340,00

                  0,00

                  2 927 340,00

                  ITALIJA

                  12,86

                  12,53009

                  162 891 170,00

                  12 860 000,00

                  175 751 170,00

                  CIPAR

                  0,09

                  0,11162

                  1 451 060,00

                  90 000,00

                  1 541 060,00

                  LATVIJA

                  0,07

                  0,11612

                  1 509 560,00

                  70 000,00

                  1 579 560,00

                  LITVA

                  0,12

                  0,18077

                  2 350 010,00

                  120 000,00

                  2 470 010,00

                  LUKSEMBURG

                  0,27

                  0,25509

                  3 316 170,00

                  270 000,00

                  3 586 170,00

                  MAĐARSKA

                  0,55

                  0,61456

                  7 989 280,00

                  550 000,00

                  8 539 280,00

                  MALTA

                  0,03

                  0,03801

                  494 130,00

                  30 000,00

                  524 130,00

                  NIZOZEMSKA

                  4,85

                  4,77678

                  62 098 140,00

                  4 850 000,00

                  66 948 140,00

                  AUSTRIJA

                  2,41

                  2,39757

                  31 168 410,00

                  2 410 000,00

                  33 578 410,00

                  POLJSKA

                  1,30

                  2,00734

                  26 095 420,00

                  1 300 000,00

                  27 395 420,00

                  PORTUGAL

                  1,15

                  1,19679

                  15 558 270,00

                  1 150 000,00

                  16 708 270,00

                  RUMUNJSKA

                  0,37

                  0,71815

                  9 335 950,00

                  370 000,00

                  9 705 950,00

                  SLOVENIJA

                  0,18

                  0,22452

                  2 918 760,00

                  180 000,00

                  3 098 760,00

                  SLOVAČKA

                  0,21

                  0,37616

                  4 890 080,00

                  210 000,00

                  5 100 080,00

                  FINSKA

                  1,47

                  1,50909

                  19 618 170,00

                  1 470 000,00

                  21 088 170,00

                  ŠVEDSKA

                  2,74

                  2,93911

                  38 208 430,00

                  2 740 000,00

                  40 948 430,00

                  UJEDINJENA KRALJEVINA

                  14,82

                  14,67862

                  190 822 060,00

                  14 820 000,00

                  205 642 060,00

                  UKUPNO EU-28

                  100,00

                  100,00

                  1 300 000 000,00

                  100 000 000,00

                  1 400 000 000,00


title: Odluka (EU) 2018/1093 Europskog parlamenta i Vijeća od 4. srpnja 2018. o mobilizaciji Europskog fonda za prilagodbu globalizaciji slijedom zahtjeva Francuske – EGF/2017/009 FR/Air France

text:
                  7.8.2018

                  HR

                  Službeni list Europske unije

                  L 200/44

         ODLUKA (EU) 2018/1093 EUROPSKOG PARLAMENTA I VIJEĆA
         od 4. srpnja 2018.
         o mobilizaciji Europskog fonda za prilagodbu globalizaciji slijedom zahtjeva Francuske – EGF/2017/009 FR/Air France
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006 (1), a posebno njezin članak 15. stavak 4.,
         uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
         uzimajući u obzir prijedlog Europske komisije,
         budući da:

                     (1)

                     Svrha je Europskog fonda za prilagodbu globalizaciji (EGF) pružanje potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te pomaganje tim radnicima da se ponovno uključe na tržište rada.

                     (2)

                     EGF ne smije premašiti najviši godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 (3).

                     (3)

                     Francuska je 23. listopada 2017. podnijela zahtjev za mobilizaciju EGF-a u vezi s otpuštanjima u poduzeću Air France u Francuskoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a utvrđene člankom 13. Uredbe (EU) br. 1309/2013.

                     (4)

                     Stoga bi trebalo mobilizirati EGF kako bi se za zahtjev koji je podnijela Francuska osigurao financijski doprinos u iznosu od 9 894 483 EUR.

                     (5)

                     Ova bi se odluka trebala primjenjivati od dana njezina donošenja kako bi se što više skratilo vrijeme za mobiliziranje EGF-a,

               DONIJELI SU OVU ODLUKU:

            Članak 1.
            U okviru općeg proračuna Unije za financijsku godinu 2018. mobilizira se Europski fond za prilagodbu globalizaciji kako bi se osigurao iznos od 9 894 483 EUR u obliku odobrenih sredstava za preuzimanje obveza i odobrenih sredstava za plaćanje.

            Članak 2.
            Ova Odluka stupa na snagu na dan objave u Službenom listu Europske unije.
            Primjenjuje se od 4. srpnja 2018.

            Sastavljeno u Strasbourgu 4. srpnja 2018.

                  Za Europski parlament

                  Predsjednik

               A. TAJANI

                  Za Vijeće

                  Predsjednica

               K. EDTSTADLER

            (1)  SL L 347, 20.12.2013., str. 855.

            (2)  SL C 373, 20.12.2013., str. 1.

            (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).


title: Odluka Komisije оd 9. kolovoza 2018. o osnivanju skupine stručnjaka koja služi kao upravljački odbor za djelovanje Unije u području sprečavanja i suzbijanja radikalizacije

text:
                  10.8.2018

                  HR

                  Službeni list Europske unije

                  C 281/3

         ODLUKA KOMISIJE
         оd 9. kolovoza 2018.
         o osnivanju skupine stručnjaka koja služi kao upravljački odbor za djelovanje Unije u području sprečavanja i suzbijanja radikalizacije
         (2018/C 281/03)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     U cilju pojačanja nastojanja za sprečavanje i suzbijanje radikalizacije koja vodi do nasilnog ekstremizma i terorizma te poboljšanja koordinacije i suradnje među svim relevantnim dionicima, Komisija je Odlukom C(2017) 5149 final od 27. srpnja 2017. (1) osnovala stručnu skupinu Komisije na visokoj razini za borbu protiv radikalizacije.

                     (2)

                     U svojem završnom izvješću (2), donesenom 18. svibnja 2018., stručna skupina Komisije na visokoj razini za borbu protiv radikalizacije dala je niz konkretnih preporuka za doprinos razvoju i provedbi usmjerenijih i djelotvornih mjera za sprečavanje i suzbijanje radikalizacije na razini Unije i država članica. Preporuke uključuju uspostavu mehanizma Unije za suradnju kako bi se osigurala bolja koordinacija među oblikovateljima politika, praktičarima i istraživačima, bliža suradnja u okviru različitih inicijativa Unije te veće sudjelovanje država članica u savjetovanju o strateškim prioritetima za djelovanje na razini Unije čiji je cilj podupirati države članice u njihovu radu na sprečavanju i suzbijanju radikalizacije koja vodi do nasilnog ekstremizma i terorizma.

                     (3)

                     Kako bi se osiguralo veće sudjelovanje država članica, potrebno je osnovati stručnu skupinu koja služi kao upravljački odbor za djelovanje Unije u području sprečavanja i suzbijanja radikalizacije („upravljački odbor”) te definirati njezine zadaće i strukturu.

                     (4)

                     Upravljački odbor trebao bi državama članicama pružiti mogućnost da savjetuju Komisiju o strateškom usmjerenju kako bi se osiguralo da inicijative i instrumenti Unije za sprečavanje i suzbijanje svih oblika nasilnog ekstremizma i terorizma budu usmjereni na potrebe i zahtjeve relevantnih dionika u državama članicama te prioritete na razini Unije.

                     (5)

                     Radi prikupljanja relevantnih europskih i nacionalnih perspektiva i stručnog znanja upravljački odbor trebao bi se sastojati od predstavnika na visokoj razini iz nadležnih tijela država članica kao punopravnih članova te Europske službe za vanjsko djelovanje (3) i koordinatora EU-a za borbu protiv terorizma (4) kao promatrača u skladu s njihovim institucijskim mandatima. Za članove upravljačkog odbora trebalo bi odrediti pravila o otkrivanju informacija.

                     (6)

                     Osobne podatke trebalo bi obrađivati u skladu s Uredbom (EZ) br. 45/2001 Europskog parlamenta i Vijeća (5).

                     (7)

                     Odluku C(2017) 5149 final od 27. srpnja 2017. trebalo bi staviti izvan snage,

               ODLUČILA JE:

            Članak 1.
            Predmet
            Osniva se skupina stručnjaka koja služi kao upravljački odbor za djelovanje Unije u području sprečavanja i suzbijanja radikalizacije („upravljački odbor”).

            Članak 2.
            Zadaće
            Upravljački odbor savjetuje Komisiju o:

                        (a)

                        strateškim prioritetima i usmjerenju suradnje na razini Unije u području sprečavanja i suzbijanja radikalizacije koja vodi do nasilnog ekstremizma i terorizma;

                        (b)

                        mogućim nedostacima i mogućnostima za poboljšanje suradnje na razini Unije u području sprečavanja i suzbijanja radikalizacije koja vodi do nasilnog ekstremizma i terorizma te ocjenjivanju mjera i mehanizama na razini Unije.

            Članak 3.
            Članstvo

               1.   Upravljački odbor sastoji se od nadležnih tijela država članica.

               2.   Nadležna tijela država članica imenuju najviše dva predstavnika na visokoj razini i do dva zamjenika te su dužna osigurati da njihovi predstavnici pružaju visoku razinu stručnog znanja.

            Članak 4.
            Predsjednik
            Upravljačkim odborom predsjeda glavni direktor ili zamjenik glavnog direktora Glavne uprave za migracije i unutarnje poslove Komisije.

            Članak 5.
            Rad

               1.   Upravljački odbor djeluje na zahtjev predsjednika u skladu s horizontalnim pravilima Komisije za stručne skupine („horizontalna pravila”) (6).

               2.   Sastanci upravljačkog odbora u načelu se održavaju u prostorima Komisije.

               3.   Upravljački odbor sastaje se najmanje jednom godišnje.

               4.   Jedinica za potporu i koordinaciju u okviru Glavne uprave za migracije i unutarnje poslove osigurava tajničku potporu upravljačkom odboru, priprema rad u suradnji s relevantnim glavnim upravama Komisije, među ostalim prikupljanjem stručnog znanja država članica, istraživača i praktičara u pogledu razvoja, trendova i potrebe za djelovanjem, te osigurava odgovarajuće daljnje postupanje. Sastancima upravljačkog odbora mogu prisustvovati zainteresirani službenici Komisije iz relevantnih odjela.

               5.   U dogovoru s predsjednikom upravljački odbor može običnom većinom članova odlučiti da njegove rasprave budu javne.

               6.   Zapisnik o raspravi o pojedinim točkama dnevnog reda i o mišljenjima upravljačkog odbora mora biti smislen i potpun. Jedinica za potporu i koordinaciju sastavlja zapisnik, za koji je odgovoran predsjednik.

               7.   Upravljački odbor konsenzusom donosi mišljenja, preporuke i izvješća. U slučaju glasanja članovi o njegovu ishodu odlučuju običnom većinom. Članovi koji su glasali protiv imaju pravo zatražiti da se dokument sa sažetkom razloga za njihovo stajalište priloži mišljenju, preporuci ili izvješću.

            Članak 6.
            Pozvani stručnjaci
            Predsjednik može pozvati stručnjake s posebnim stručnim znanjem u području koje je na dnevnom redu da na ad hoc osnovi sudjeluju u radu upravljačkog odbora. Ti stručnjaci mogu biti iz privatnog ili javnog sektora.

            Članak 7.
            Promatrači

               1.   Koordinatoru EU-a za borbu protiv terorizma i Europskoj službi za vanjsko djelovanje trebalo bi izravnim pozivom predsjednika dodijeliti status promatrača, u skladu s horizontalnim pravilima.

               2.   Nakon imenovanja promatrači imenuju svoje predstavnike.

               3.   Predsjednik promatračima i njihovim predstavnicima može dopustiti sudjelovanje u raspravama upravljačkog odbora i pružanje stručnog znanja. Međutim, oni nemaju pravo glasa i ne sudjeluju u izradi preporuka ili savjeta upravljačkog odbora.

            Članak 8.
            Poslovnik
            Na prijedlog predsjednika i u dogovoru s njim upravljački odbor običnom većinom glasova svojih članova donosi poslovnik na temelju standardnog poslovnika za stručne skupine, u skladu s horizontalnim pravilima (7).

            Članak 9.
            Poslovna tajna i postupanje s povjerljivim informacijama
            Članovi upravljačkog odbora i njihovi predstavnici te pozvani stručnjaci i promatrači moraju poštovati obvezu čuvanja poslovne tajne, koja se na temelju Ugovorâ i pravila o njihovoj provedbi odnosi na sve članove institucija i njihovo osoblje, ali i pravila Komisije o sigurnosti u pogledu zaštite povjerljivih podataka Unije utvrđena odlukama Komisije (EU, Euratom) 2015/443 (8) i (EU, Euratom) 2015/444 (9). U slučaju nepoštovanja tih obveza Komisija može poduzeti odgovarajuće mjere.

            Članak 10.
            Transparentnost

               1.   Upravljački odbor upisuje se u registar stručnih skupina.

               2.   Kad je riječ o sastavu upravljačkog odbora, imena nadležnih tijela država članica i imena promatrača objavljuju se u registru stručnih skupina.

               3.   Svi relevantni dokumenti, uključujući dnevni red, zapisnike i podneske sudionika, stavljaju se na raspolaganje u registru stručnih skupina, ili se u registru navodi poveznica na posebne internetske stranice na kojima ih se može pronaći. Pristup posebnim internetskim stranicama ne smije se uvjetovati registracijom korisnika ili bilo kojim drugim ograničenjem. Posebice se dnevni red i drugi relevantni popratni dokumenti objavljuju pravodobno prije održavanja sastanka te se potom na vrijeme objavljuje i zapisnik. Iznimke od objave predviđene su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001 Europskog parlamenta i Vijeća (10).

            Članak 11.
            Troškovi sastanaka

               1.   Sudionici u aktivnostima upravljačkog odbora ne primaju naknadu za svoje usluge.

               2.   Komisija nadoknađuje putne troškove i dnevnice sudionika u aktivnostima upravljačkog odbora. Nadoknada se isplaćuje u skladu s važećim propisima Komisije i u okviru raspoloživih sredstava dodijeljenih odjelima Komisije u okviru godišnjeg postupka raspodjele sredstava.

            Članak 12.
            Odluka C(2017) 5149 od 27. srpnja 2017. stavlja se izvan snage.

            Sastavljeno u Bruxellesu 9. kolovoza 2018.

                  Za Komisiju

               Dimitris AVRAMOPOULOS

                  Član Komisije

            (1)  Odluka Komisije C(2017) 5149 final od 27. srpnja 2017. o osnivanju stručne skupine Komisije na visokoj razini za borbu protiv radikalizacije (SL C 252, 3.8.2017., str. 3.).

            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1

            (3)  Odluka Vijeća (2010/427/EU) od 26. srpnja 2010. o utvrđivanju ustroja i rada Europske službe za vanjsko djelovanje (SL L 201, 3.8.2010., str. 30.).

            (4)  Europsko vijeće, Deklaracija o borbi protiv terorizma, 25. ožujka 2004.

            (5)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

            (6)  Odluka Komisije C(2016) 3301 final od 30. svibnja 2016. o uspostavi horizontalnih pravila o osnivanju i radu stručnih skupina Komisije.

            (7)  Članak 17. horizontalnih pravila.

            (8)  Odluka Komisije (EU, Euratom) 2015/443 оd 13. ožujka 2015. o sigurnosti u Komisiji (SL L 72, 17.3.2015., str. 41.).

            (9)  Odluka Komisije (EU, Euratom) 2015/444 оd 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).

            (10)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).


title: Odluka (EU) 2018/1148 Europske središnje banke od 10. kolovoza 2018. o prihvatljivosti utrživih dužničkih instrumenata koje izdaje ili za koje u potpunosti jamči Helenska Republika i stavljanju izvan snage Odluke (EU) 2016/1041 (ESB/2018/21)

text:
                  17.8.2018

                  HR

                  Službeni list Europske unije

                  L 208/91

         ODLUKA (EU) 2018/1148 EUROPSKE SREDIŠNJE BANKE
         od 10. kolovoza 2018.
         o prihvatljivosti utrživih dužničkih instrumenata koje izdaje ili za koje u potpunosti jamči Helenska Republika i stavljanju izvan snage Odluke (EU) 2016/1041 (ESB/2018/21)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
         uzimajući u obzir Statut Europskog sustava središnjih banaka i Europske središnje banke, a posebno prvu alineju njegova članka 3. stavka 1., članak 12. stavak 1., članak 18. i drugu alineju članka 34. stavka 1.,
         uzimajući u obzir Smjernicu (EU) 2015/510 Europske središnje banke od 19. prosinca 2014. o provedbi okvira monetarne politike Eurosustava (ESB/2014/60) (1) (Smjernica o Općoj dokumentaciji), a posebno njezin članak 1. stavak 4., glave I., II., IV., V., VI. i VIII. dijela četvrtog i šesti dio,
         uzimajući u obzir Smjernicu ESB/2014/31 od 9. srpnja 2014. o dodatnim privremenim mjerama koje se odnose na operacije refinanciranja Eurosustava i prihvatljivost instrumenata osiguranja i o izmjeni Smjernice ESB/2007/9 (2), a posebno njezin članak 1. stavak 3. i članak 6. stavak 1. te članak 8.,
         budući da:

                     (1)

                     U skladu s člankom 18. stavkom 1.Statuta Europskog sustava središnjih banaka i Europske središnje banke, Europska središnja banka (ESB) i nacionalne središnje banke država članica čija je valuta euro mogu sklapati kreditne poslove s kreditnim institucijama i drugim sudionicima na tržištu, a da se pritom odobravanje kredita temelji na odgovarajućem osiguranju.

                     (2)

                     Standardni kriteriji i minimalni zahtjevi kreditne kvalitete kojima se utvrđuje prihvatljivost utržive imovine kao instrumenta osiguranja za potrebe operacija monetarne politike Eurosustava, navedeni su u Smjernici (EU) 2015/510 (ESB/2014/60), a posebno u njezinom članku 59. i dijelu četvrtom, glavi II.

                     (3)

                     U skladu s člankom 1. stavkom 4. Smjernice (EU) 2015/510 (ESB/2014/60) Upravno vijeće može u svakom trenutku promijeniti instrumente, uvjete, kriterije i postupke za provođenje operacija monetarne politike Eurosustava. U skladu s člankom 59. stavkom 6. Smjernice (EU) 2015/510 (ESB/2014/60), Eurosustav zadržava pravo da na temelju informacija koje smatra značajnim utvrdi ispunjavaju li izdanje, izdavatelj, dužnik ili jamac zahtjeve kreditne kvalitete Eurosustava za osiguravanje odgovarajuće zaštite Eurosustava od rizika.

                     (4)

                     Odstupajući od zahtjeva kreditne kvalitete Eurosustava za utrživu imovinu, članak 8. stavak 2. Smjernice ESB/2014/31 propisuje da se prag kreditne kvalitete Eurosustava ne primjenjuje na utržive dužničke instrumente koje su izdale ili za koje u potpunosti jamče središnje vlasti država članica europodručja na temelju programa Europske unije/Međunarodnog monetarnog fonda, osim ako Upravno vijeće ne odluči da odnosna država članica ne ispunjava uvjete financijske potpore i/ili makroekonomskog programa.

                     (5)

                     Dana 19. kolovoza 2015., nakon isteka prethodnog programa financijske potpore za Grčku Europskog fonda za financijsku stabilnost (EFSF), Upravno vijeće Europskog stabilizacijskog mehanizma (ESM) odobrilo je tekući trogodišnji program financijske potpore za Grčku.

                     (6)

                     Upravno vijeće je procijenilo učinke navedenog programa ESM-a za Grčku, stalnu provedbu programa i odgovornost koju su pokazala grčka tijela za punu provedbu programa. Na temelju te procjene, Upravno vijeće smatra da Helenska Republika postupa u skladu s uvjetima programa. Shodno tome, 22. lipnja 2016. Upravno vijeće donijelo je Odluku (EU) 2016/1041 Europske središnje banke (ESB/2016/18) (3) kojom je obnovilo prihvatljivost utrživih dužničkih instrumenata koje je izdala ili za koje u potpunosti jamči Helenska Republika za operacije monetarne politike Eurosustava, pod uvjetom primjene posebnih korektivnih faktora na te instrumente i pod uvjetom da se Helenska Republika smatra državom članicom europodručja koja postupa u skladu s programom Europske unije/Međunarodnog monetarnog fonda.

                     (7)

                     Trenutno, članak 1. stavak 3. Smjernice ESB/2014/31 propisuje da bi se za potrebe članka 6. stavka 1. i članka 8. te Smjernice Helenska Republika trebala smatrati državom članicom europodručja koja postupa u skladu s programom Europske unije/Međunarodnog monetarnog fonda. Osim toga, članak 8. stavak 3. te Smjernice propisuje da se na utržive dužničke instrumente koje je izdala ili za koje u potpunosti jamči Helenska Republika primjenjuju posebni korektivni faktori utvrđeni u Prilogu I. te Smjernice.

                     (8)

                     Na temelju članka 1. Sporazuma o financijskoj pomoći između Europskog stabilizacijskog mehanizma, Helenske Republike, središnje banke Bank of Greece i helenskog Fonda za financijsku stabilnost od 19. kolovoza 2015. (4), datum prestanka sadašnjeg programa ESM-a je 20. kolovoza 2018. Stoga se od 21. kolovoza 2018. Helenska Republika više ne može smatrati državom članicom europodručja pod programom Europske unije/Međunarodnog monetarnog fonda. Zbog toga, od tog datuma, uvjeti za privremeno isključenje pragova kreditne kvalitete Eurosustava u odnosu na utržive dužničke instrumente, koje izdaje ili za koje u potpunosti jamči Helenska Republika, kao što je utvrđeno u članku 8. stavku 2. Smjernice ESB/2014/31, više neće biti ispunjeni.

                     (9)

                     Stoga je Upravno vijeće odlučilo da bi se od 21. kolovoza 2018. trebali primjenjivati standardni kriteriji i pragovi kreditne kvalitete eurosustava u odnosu na utržive dužničke instrumente koje izdaje ili za koje u potpunosti jamči Helenska Republika i da se na te dužničke instrumente primjenjuju standardni korektivni faktori utvrđeni u Smjernici (EU) 2016/65 Europske središnje banke (ESB/2015/35) (5),

               DONIJELO JE OVU ODLUKU:

            Članak 1.
            Prihvatljivosti utrživih dužničkih instrumenata koje izdaje ili za koje u potpunosti jamči Helenska Republika

               1.   Za potrebe članka 1. stavka 3. i članka 6. stavka 1. te članka 8. Smjernice ESB/2014/31, smatra se da Helenska Republika više nije država članica europodručja koja postupa u skladu programom Europske unije/Međunarodnog monetarnog fonda.

               2.   Minimalni zahtjevi Eurosustava za pragove kreditne kvalitete, kako su utvrđeni u Smjernici (EU) 2015/510 (ESB/2014/60), a posebno u članku 59. i u dijelu četvrtom, glavi II. primjenjuju se za utržive dužničke instrumente koje izdaje ili za koje u potpunosti jamči Helenska Republika.

               3.   Utrživi dužnički instrumenti koje izdaje ili za koje u potpunosti jamči Helenska Republika više ne podliježu posebnim korektivnim faktorima utvrđenim u Prilogu I. Smjernice ESB/2014/31.

            Članak 2.
            Stavljanje izvan snage
            Odluka (EU) 2016/1041 (ESB/2016/18) stavlja se izvan snage.

            Članak 3.
            Završne odredbe

               1.   Ova Odluka stupa na snagu 21. kolovoza 2018.

               2.   U slučaju nepodudaranja između ove Odluke, Smjernice (EU) 2015/510 (ESB/2014/60) i Smjernice ESB/2014/31, kako su ih nacionalne središnje banke država članica čija je valuta euro provele na nacionalnoj razini, primjenjuje se ova Odluka.

            Sastavljeno u Frankfurtu na Majni 10. kolovoza 2018.

                  Predsjednik ESB-a

               Mario DRAGHI

            (1)  SL L 91, 2.4.2015., str. 3.

            (2)  SL L 240, 13.8.2014., str. 28.

            (3)  Odluka (EU) 2016/1041 Europske središnje banke od 22. lipnja 2016. o prihvatljivosti utrživih dužničkih instrumenata koje izdaje ili za koje u potpunosti jamči Helenska Republika i stavljanju izvan snage Odluke (EU) 2015/300 (ESB/2016/18) (SL L 169, 28.6.2016., str. 14.).

            (4)  Dostupno na internetskim stranicama ESM-a www.esm.europa.eu.

            (5)  Smjernica (EU) 2016/65 Europske središnje banke od 18. studenoga 2015. o korektivnim faktorima koji se primjenjuju u provedbi okvira monetarne politike Eurosustava (ESB/2015/35) (SL L 14, 21.1.2016., str. 30.).


Odluka Komisije od 11/09/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9074 - TOTAL S.A. / PONT SUR SAMBRE AND TOUL POWER) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (EU) 2018/1255 od 18. rujna 2018. o imenovanju triju članova i četiriju zamjenika članova Odbora regija, koje je predložila Slovačka Republika

text:
                  20.9.2018

                  HR

                  Službeni list Europske unije

                  L 237/9

         ODLUKA VIJEĆA (EU) 2018/1255
         od 18. rujna 2018.
         o imenovanju triju članova i četiriju zamjenika članova Odbora regija, koje je predložila Slovačka Republika
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog slovačke vlade,
         budući da:

                     (1)

                     Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020. Odlukom Vijeća (EU) 2017/312 (4)17. veljače 2017. g. Miroslav BENKO zamijenio je g. Radoslava ČUHU u svojstvu zamjenika člana.

                     (2)

                     Tri mjesta članova Odbora regija postala su slobodna istekom mandata g. Pavola FREŠE, g. Augustína HAMBÁLEKA i g. Istvána ZACHARIAŠA.

                     (3)

                     Četiri mjesta zamjenika članova Odbora regija postala su slobodna istekom mandata g. Martina BERTE, g. Tibora MIKUŠA, g. Miroslava BENKA i g. Richarda TAKÁČA,

               DONIJELO JE OVU ODLUKU:

            Članak 1.
            Sljedeće osobe imenuju se u Odbor regija do kraja tekućeg mandata koji istječe 25. siječnja 2020.:

                        (a)

                        članovima:

                                    —

                                    g. Juraj DROBA, Chairman of Bratislava Self-Governing Region,

                                    —

                                    g. Rastislav TRNKA, Chairman of Košice Self-Governing Region,

                                    —

                                    g. József BERÉNYI, Vice - Chairman of Trnava Self-Governing Region;

                        (b)

                        zamjenicima članova:

                                    —

                                    gđa Erika JURINOVÁ, Chairman of Žilina Self-Governing Region,

                                    —

                                    g. Jaroslav BAŠKA, Chairman of Trenčín Self-Governing Region,

                                    —

                                    g. Ján BELJAK, Member of Banská Bystrica Regional Parliament,

                                    —

                                    g. Jozef VISKUPIČ, Chairman of Trnava Self-Governing Region.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 18. rujna 2018.

                  Za Vijeće

                  Predsjednik

               G. BLÜMEL

            (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

            (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

            (3)  Odluka Vijeća (EU) 2015/994 od 23. lipnja 2015. o imenovanju članova Odbora regija i zamjenika članova za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).

            (4)  Odluka Vijeća (EU) 2017/312 od 17. veljače 2017. o imenovanju dvaju članova i dvaju zamjenika članova Odbora regija, koje je predložila Slovačka Republika (SL L 45, 23.2.2017., str. 12.).


title: Odluka Vijeća (EU) 2018/1252 od 18. rujna 2018. o potpisivanju, u ime Unije, Sporazuma u obliku razmjene pisama između Europske unije i Narodne Republike Kine u vezi sa sporom DS492 Europska unija – Mjere koje utječu na carinske koncesije za određene proizvode od mesa peradi

text:
                  20.9.2018

                  HR

                  Službeni list Europske unije

                  L 237/2

         ODLUKA VIJEĆA (EU) 2018/1252
         od 18. rujna 2018.
         o potpisivanju, u ime Unije, Sporazuma u obliku razmjene pisama između Europske unije i Narodne Republike Kine u vezi sa sporom DS492 Europska unija – Mjere koje utječu na carinske koncesije za određene proizvode od mesa peradi
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s njegovim člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 12. ožujka 2018. ovlastilo Komisiju za otvaranje pregovora o sporazumnom rješenju s Kinom u vezi s postupkom WTO-a za rješavanje spora DS492 Europska unija – Mjere koje utječu na carinske koncesije za određene proizvode od mesa peradi.

                     (2)

                     Pregovori su zaključeni te je sporazum u obliku razmjene pisama između Europske unije i Kine („Sporazum”) parafiran 18. lipnja 2018.

                     (3)

                     Sporazum bi trebalo potpisati u ime Unije, podložno njegovu kasnijem sklapanju,

               DONIJELO JE OVU ODLUKU:

            Članak 1.
            Odobrava se potpisivanje, u ime Unije, Sporazuma u obliku razmjene pisama između Europske unije i i Narodne Republike Kine u vezi sa sporom DS492 Europska unija – Mjere koje utječu na carinske koncesije za određene proizvode od mesa peradi, podložno sklapanju navedenog Sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 18. rujna 2018.

                  Za Vijeće

                  Predsjednik

               G. BLÜMEL

            (1)  Tekst Sporazuma objavit će se zajedno s odlukom o njegovu sklapanju.


title: Odluka Vijeća od 18. rujna 2018. o donošenju stajališta Vijeća o nacrtu izmjene proračuna br. 5 Europske unije za financijsku godinu 2018.

text:
                  20.9.2018

                  HR

                  Službeni list Europske unije

                  C 335/1

         ODLUKA VIJEĆA
         od 18. rujna 2018.
         o donošenju stajališta Vijeća o nacrtu izmjene proračuna br. 5 Europske unije za financijsku godinu 2018.
         (2018/C 335/01)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 44.,
         budući da:

                     —

                     proračun Unije za financijsku godinu 2018. konačno je donesen 30. studenoga 2017. (2),

                     —

                     Komisija je 10. srpnja 2018. podnijela prijedlog koji sadrži nacrt izmjene proračuna br. 5 za opći proračun za financijsku godinu 2018.,

               ODLUČILO JE:

            Jedini članak
            Stajalište Vijeća o nacrtu izmjene proračuna br. 5 Europske unije za financijsku godinu 2018. doneseno je 18. rujna 2018.
            Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

            Sastavljeno u Bruxellesu 18. rujna 2018.

                  Za Vijeće

                  Predsjednik

               G. BLÜMEL

            (1)  SL L 193, 30.7.2018., str. 1.

            (2)  SL L 57, 28.2.2018., str. 1.


title: Odluka Vijeća (EU) 2018/1279 od 18. rujna 2018. o stajalištu koje treba zauzeti u ime Europske unije u okviru Zajedničkog odbora osnovanog na temelju Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u vezi s donošenjem njegova poslovnika

text:
                  24.9.2018

                  HR

                  Službeni list Europske unije

                  L 239/8

         ODLUKA VIJEĆA (EU) 2018/1279
         od 18. rujna 2018.
         o stajalištu koje treba zauzeti u ime Europske unije u okviru Zajedničkog odbora osnovanog na temelju Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u vezi s donošenjem njegova poslovnika
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (1) („Sporazum”) potpisan je 23. studenoga 2017. u skladu s Odlukom Vijeća (EU) 2017/2240 (2).

                     (2)

                     U skladu s člankom 22. Sporazuma, prije stupanja na snagu Sporazuma članci od 11. do 13. privremeno se primjenjuju od datuma potpisivanja Sporazuma.

                     (3)

                     Člankom 12. Sporazuma osnovan je Zajednički odbor i predviđeno je da on donosi svoj poslovnik.

                     (4)

                     Primjereno je utvrditi stajalište koje treba zauzeti u ime Unije u okviru Zajedničkog odbora jer će se poslovnikom odrediti funkcioniranje Zajedničkog odbora, koji je nadležan za upravljanje Sporazumom i osiguravanje njegove pravilne provedbe,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora osnovanog na temelju Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova, u vezi s donošenjem njegova poslovnika, jest da se podrži donošenje njegova poslovnika od strane Zajedničkog odbora, kako je naveden u nacrtu odluke Zajedničkog odbora priloženom ovoj Odluci.
            Predstavnici Unije u Zajedničkom odboru mogu dogovoriti manje izmjene nacrta odluke bez daljnje odluke Vijeća.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 18. rujna 2018.

                  Za Vijeće

                  Predsjednik

               G. BLÜMEL

            (1)  SL L 322, 7.12.2017., str. 3.

            (2)  Odluka Vijeća (EU) 2017/2240 od 10. studenoga 2017. o potpisivanju, u ime Unije, i privremenoj primjeni Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (SL L 322, 7.12.2017., str. 1.).

            NACRT
            ODLUKA br. 1/2018 ZAJEDNIČKOG ODBORA OSNOVANOG NA TEMELJU SPORAZUMA IZMEĐU EUROPSKE UNIJE I ŠVICARSKE KONFEDERACIJE O POVEZIVANJU NJIHOVIH SUSTAVA TRGOVANJA EMISIJAMA STAKLENIČKIH PLINOVA
            od …
            o donošenju njegova poslovnika
            ZAJEDNIČKI ODBOR,
            uzimajući u obzir Sporazum između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (1), a posebno njegov članak 12.,
            budući da:

                        (1)

                        Članci od 11. do 13. Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova („Sporazum”) privremeno se primjenjuju od datuma potpisivanja Sporazuma 23. studenoga 2017.

                        (2)

                        U skladu s člankom 12. stavkom 1. Sporazuma osniva se Zajednički odbor sastavljen od predstavnika stranaka.

                        (3)

                        U skladu s člankom 12. stavkom 4. Sporazuma Zajednički odbor donosi svoj poslovnik.

                        (4)

                        U skladu s člankom 12. stavkom 5. Sporazuma Zajednički odbor može odlučiti osnovati pododbore ili radne skupine koji bi mu pomagali u radu,

                  DONIO JE OVU ODLUKU:

               Jedini članak
               Donosi se poslovnik Zajedničkog odbora, kako je naveden u Prilogu ovoj Odluci.

               Sastavljeno na engleskom jeziku u Zürichu

                     Za Zajednički odbor

                     Predsjednik

                     Tajnik za Europsku uniju

                     Tajnik za Švicarsku

               (1)  SL EU L 322, 7.12.2017., str. 3.

            PRILOG

               POSLOVNIK ODBORA ZA ETS EUROPSKE UNIJE I ŠVICARSKE („ZAJEDNIČKI ODBOR”)

               Članak 1.
               Sastav Zajedničkog odbora

                  1.   Zajednički odbor sastoji se od predstavnika Europske komisije („Komisija”) koji djeluju u ime „Europske unije”, s jedne strane, i predstavnika Švicarske Konfederacije („Švicarska”), s druge strane. Obje se strane dalje u tekstu pojedinačno nazivaju „stranka”, a zajednički „stranke”.

                  2.   Predstavnike stranaka mogu pratiti drugi dužnosnici koji djeluju u ime stranaka.

               Članak 2.
               Predsjedanje

                  1.   Stranke se svakih 12 mjeseci izmjenjuju u predsjedanju Zajedničkim odborom. Tijekom prve kalendarske godine odborom predsjeda Švicarska.

                  2.   Stranka koja predsjeda imenuje predsjedatelja Zajedničkog odbora kao i njegova zamjenika.

                  3.   Predsjedatelj usmjerava rad Zajedničkog odbora.

               Članak 3.
               Promatrači
               Zajednički odbor može, na temelju zajedničkog dogovora stranaka, odlučiti pozvati stručnjake, također i iz država članica, ili predstavnike drugih tijela da prisustvuju sastancima Zajedničkog odbora kao promatrači kako bi pružili informacije o određenim temama. Zajednički odbor dogovara se o uvjetima pod kojima takvi promatrači mogu prisustvovati sastancima.

               Članak 4.
               Tajništvo

                  1.   Po jedan dužnosnik Europske komisije i Vlade Švicarske zajednički djeluju kao tajnici Zajedničkog odbora.

                  2.   Tajnici Zajedničkog odbora odgovorni su za komunikaciju između stranaka, uključujući slanje dokumenata.

                  3.   Funkcije tajništva u nadležnosti su stranke koja predsjeda.

               Članak 5.
               Sastanci Zajedničkog odbora

                  1.   Zajednički odbor sastaje se ako i kada za to postoji potreba, u načelu jednom godišnje. Predsjedatelj nakon savjetovanja sa strankama saziva sastanak Zajedničkog odbora u vrijeme i na mjestu o kojima se stranke zajednički dogovore. Mogu se održavati telefonske i videokonferencije ako se stranke tako dogovore. Predsjedatelj saziva poseban sastanak Zajedničkog odbora na zahtjev Europske unije ili Švicarske. Zajednički odbor sastaje se u roku od 30 kalendarskih dana od zahtjeva na temelju članka 12. stavka 2. Sporazuma.

                  2.   Zajednički odbor sastaje se u Bruxellesu ili u Švicarskoj, ovisno o stranci koja u to doba predsjeda, osim ako se stranke dogovore drukčije.

                  3.   Predsjedatelj predstavnicima stranaka šalje obavijest o sazivanju sastanka, zajedno s nacrtom dnevnog reda i dokumentima za sastanak, najkasnije 30 kalendarskih dana prije sastanka. Dokumenti za sastanke sazvane u skladu s člankom 12. stavkom 2. Sporazuma šalju se najkasnije sedam kalendarskih dana prije sastanka.

                  4.   U dogovoru sa strankama predsjedatelj može skratiti rokove utvrđene u stavku 3. kako bi u obzir uzeo zahtjeve određenog slučaja.

                  5.   Predsjedatelja se obavješćuje o sastavu izaslanstva svake stranke najkasnije sedam kalendarskih dana prije svakog sastanka.

                  6.   Sastanci Zajedničkog Odbora nisu javni, osim ako stranke odluče drugačije.

               Članak 6.
               Dnevni red

                  1.   Predsjedatelj uz pomoć tajnikâ sastavlja privremeni dnevni red za svaki sastanak.

                  2.   Svaka stranka može predložiti uvrštenje dodatnih točaka na dnevni red. Svaki takav zahtjev mora biti obrazložen i poslan u pisanom obliku predsjedatelju najkasnije sedam kalendarskih dana prije sastanka.

                  3.   Zajednički odbor odobrava dnevni red na početku sastanka.

               Članak 7.
               Radne skupine Zajedničkog odbora

                  1.   Zajednički odbor dogovara sastav i rad radnih skupina ili pododbora koji se osnivaju u skladu s člankom 12. stavkom 5. Sporazuma.

                  2.   Radne skupine ili pododbori primjenjuju ovaj poslovnik mutatis mutandis.

                  3.   Radne skupine ili pododbori rade pod nadležnošću Zajedničkog odbora, kojem podnose izvješća nakon svakog svojeg sastanka. One nemaju ovlasti za donošenje odluka, ali mogu davati preporuke Zajedničkom odboru.

                  4.   Zajednički odbor može, u skladu s člankom 8. ovog Poslovnika, odlučiti izmijeniti ili ukinuti mandat radne skupine ili pododbora.

               Članak 8.
               Odluke i preporuke

                  1.   Zajednički odbor donosi odluke i izrađuje preporuke na temelju zajedničkog dogovora stranaka u skladu sa Sporazumom. One se nazivaju „odluka” ili „preporuka”, nakon čega slijedi redni broj, datum donošenja i navođenje njihova predmeta.

                  2.   Odluke i preporuke Zajedničkog odbora potpisuju predsjedatelj i tajnici te se one prosljeđuju strankama.

                  3.   Svaka stranka može odlučiti objaviti bilo koju odluku ili preporuku koju je donio Zajednički odbor u svojem službenom listu. Stranke se međusobno obavješćuju o namjeri da objave neku odluku ili preporuku.

                  4.   Zajednički odbor može donositi svoje odluke ili preporuke pisanim postupkom ako se stranke tako dogovore. Pisani se postupak sastoji od razmjene nota između tajnika, koji djeluju u dogovoru sa strankama. U tu se svrhu tekst prijedloga šalje strankama s rokom od najmanje 30 kalendarskih dana za iznošenje svih rezervi ili predlaganje izmjena. Uz savjetovanje sa strankama predsjedatelj može skratiti taj rok kako bi se u obzir uzele posebne okolnosti. Nakon što se tekst usuglasi, odluku ili preporuku potpisuju predsjedatelj i tajnici.

                  5.   Odluke Zajedničkog odbora o izmjeni priloga Sporazumu donose se na izvornim jezicima Sporazuma.

                  6.   Za vrijeme privremene primjene članaka od 11. do 13. Sporazuma Zajednički odbor može pripremati odluke koje su potrebne za provedbu Sporazuma. Službena odluka Zajedničkog odbora s obvezujućim učinkom proizvodit će učinke tek nakon što Sporazum stupi na snagu.

               Članak 9.
               Zapisnik

                  1.   Tajništvo priprema nacrt zapisnika svakog sastanka. U nacrtu se navode donesene odluke i izrađene preporuke. Nacrt zapisnika podnosi se na donošenje Zajedničkom odboru. Nakon što ga Zajednički odbor donese, zapisnik potpisuju predsjedatelj i tajnici.

                  2.   Nacrt zapisnika mora se pripremiti u roku od 21 kalendarskog dana od sastanka i podnijeti na odobrenje Zajedničkom odboru pisanim postupkom ili na sljedećem sastanku Zajedničkog odbora.

               Članak 10.
               Korespondencija
               Sva korespondencija koju je uputio predsjedatelj Zajedničkog odbora ili koja je njemu upućena šalje se tajništvu Zajedničkog odbora.

               Članak 11.
               Redovita razmjena informacija i savjetovanje

                  1.   U skladu s člankom 10. stavkom 2. Sporazuma stranka obavješćuje drugu stranku o razvoju zakonodavstva u području koje je relevantno za Sporazum.

                  2.   U tu svrhu stranke redovito izmjenjuju informacije i savjetuju se preko tajnikâ Zajedničkog odbora.

               Članak 12.
               Povjerljivost
               Ako jedna stranka Zajedničkom odboru dostavi informacije označene kao povjerljive, druga stranka s njima mora postupati kao s takvima.

               Članak 13.
               Troškovi
               Svaka stranka snosi sve troškove povezane sa svojim sudjelovanjem na sastancima Zajedničkog odbora te radnih skupina i pododbora.

               Članak 14.
               Izmjena
               Ovaj se Poslovnik može izmijeniti odlukom Zajedničkog odbora u skladu s člankom 8.

               Članak 15.
               Privremena primjena
               Poslovnik se tijekom privremene primjene članaka od 11. do 13. Sporazuma primjenjuje mutatis mutandis.


Odluka Komisije od 17/09/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9024 - ABRY PARTNERS / LINK MOBILITY) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 14/09/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9069 - Selkie Investments Midstream Bidco / North Sea Midstream Partners) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 08/05/2018 u kojoj se određuje koncentracija kompatibilna sa zajedničkim tržištem (Predmet br. COMP/M.8770 - Prysmian S.p.A. / General Cable Corporation) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 21/09/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9006 - Deutsche Asphalt GmbH / Johann Bunte Bauunternehmung GmbH & Co. KG) prema Uredbi Vijeća (EZ) br. 139/2004 (Vjerodostojan je samo tekst na njemačkom jeziku)


Odluka Komisije od 21/09/2018 u kojoj se određuje koncentracija kompatibilna sa zajedničkim tržištem (Predmet br. COMP/M.8236 - Vossloh Rail Services GmbH / Rhomberg Sersa Rail Holding GmbH / Rhomberg Sersa Service GmbH) prema Uredbi Vijeća (EZ) br. 139/2004 (Vjerodostojan je samo tekst na njemačkom jeziku)


Odluka Komisije od 18/09/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9090 - Public Section Pension Investment Board / British Columbia Investment Management Corporation / Island Timberlands Limited Partnership) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka (EU) 2018/1358 Europskog parlamenta od 18. travnja 2018. o razrješnici za izvršenje proračuna Europskog potpornog ureda za azil za financijsku godinu 2016.

text:
               3.10.2018

               HR

               Službeni list Europske unije

               L 248/195

      ODLUKA (EU) 2018/1358 EUROPSKOG PARLAMENTA
      od 18. travnja 2018.
      o razrješnici za izvršenje proračuna Europskog potpornog ureda za azil za financijsku godinu 2016.
      EUROPSKI PARLAMENT,

                  —

                  uzimajući u obzir završne godišnje financijske izvještaje Europskog potpornog ureda za azil za financijsku godinu 2016.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Europskog potpornog ureda za azil za financijsku godinu 2016., s odgovorom Ureda (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2016., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 20. veljače 2018. o razrješnici koju Ured treba dobiti za izvršenje proračuna za financijsku godinu 2016. (05941/2018 – C8-0087/2018),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

                  —

                  uzimajući u obzir Uredbu (EU) br. 439/2010 Europskog parlamenta i Vijeća od 19. svibnja 2010. o osnivanju Europskog potpornog ureda za azil (4), a posebno njezin članak 36.,

                  —

                  uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (5), a posebno njezin članak 108.,

                  —

                  uzimajući u obzir članak 94. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0083/2018),

                  1.

                  odgađa svoju Odluku o razrješnici izvršnom direktoru Europskog potpornog ureda za azil za izvršenje proračuna Ureda za financijsku godinu 2016.;

                  2.

                  iznosi svoje primjedbe u Rezoluciji u nastavku;

                  3.

                  nalaže svojem predsjedniku da ovu Odluku i Rezoluciju, koja je njezin sastavni dio, proslijedi izvršnom direktoru Europskog potpornog ureda za azil, Vijeću, Komisiji i Revizorskom sudu te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL C 417, 6.12.2017., str. 79.

         (2)  Vidjeti bilješku 1.

         (3)  SL L 298, 26.10.2012., str. 1.

         (4)  SL L 132, 29.5.2010., str. 11.

         (5)  SL L 328, 7.12.2013., str. 42.


title: Odluka (EU) 2018/1322 Europskog parlamenta od 18. travnja 2018. o zaključenju poslovnih knjiga općeg proračuna Europske unije za financijsku godinu 2016., dio III. – Komisija

text:
               3.10.2018

               HR

               Službeni list Europske unije

               L 248/115

      ODLUKA (EU) 2018/1322 EUROPSKOG PARLAMENTA
      od 18. travnja 2018.
      o zaključenju poslovnih knjiga općeg proračuna Europske unije za financijsku godinu 2016., dio III. – Komisija
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2016. (1),

                  —

                  uzimajući u obzir konsolidirane godišnje financijske izvještaje Europske unije za financijsku godinu 2016. (COM(2017) 365 – C8-0247/2017) (2),

                  —

                  uzimajući u obzir izvješće Komisije o daljnjim mjerama u vezi s razrješnicom za financijsku godinu 2015. (COM(2017) 379),

                  —

                  uzimajući u obzir godišnje izvješće Komisije za 2016. o upravljanju proračunom EU-a i o njegovu izvršenju (COM(2017) 351),

                  —

                  uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2016. (COM(2017) 497) i radni dokument službi Komisije priložen tom izvješću (SWD(2017) 306),

                  —

                  uzimajući u obzir godišnje izvješće Revizorskog suda o izvršenju proračuna za financijsku godinu 2016. s odgovorima institucija (3) i tematska izvješća Revizorskog suda,

                  —

                  uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2016., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 20. veljače 2018. o razrješnici koju treba dobiti Komisija za izvršenje proračuna za financijsku godinu 2016. (05940/2018 – C8-0042/2018),

                  —

                  uzimajući u obzir preporuku Vijeća od 20. veljače 2018. o razrješnici koju trebaju dobiti izvršne agencije za izvršenje proračuna za financijsku godinu 2016. (05942/2018 – C8-0043/2018),

                  —

                  uzimajući u obzir članke 317., 318. i 319. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (5), a posebno njezine članke 62., 164., 165. i 166.,

                  —

                  uzimajući u obzir Uredbu Vijeća (EZ) br. 58/2003 od 19. prosinca 2002. o utvrđivanju statusa izvršnih agencija kojima se povjeravaju određene zadaće u vezi s upravljanjem programima Zajednice (6), a posebno njezin članak 14. stavke 2. i 3.,

                  —

                  uzimajući u obzir članak 93. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenja drugih relevantnih odbora (A8-0137/2018),

                  1.

                  odobrava zaključenje poslovnih knjiga općeg proračuna Europske unije za financijsku godinu 2016.;

                  2.

                  iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2016., dio III. – Komisija i izvršne agencije, kao i u Rezoluciji od 18. travnja 2018. o tematskim izvješćima Revizorskog suda u okviru davanja razrješnice Komisiji za financijsku godinu 2016. (7);

                  3.

                  nalaže svojem predsjedniku da ovu Odluku proslijedi Vijeću, Komisiji i Revizorskom sudu te nacionalnim parlamentima i nacionalnim i regionalnim revizijskim institucijama država članica te da je da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 48, 24.2.2016.

         (2)  SL C 323, 28.9.2017., str. 1.

         (3)  SL C 322, 28.9.2017., str. 1.

         (4)  SL C 322, 28.9.2017., str. 10.

         (5)  SL L 298, 26.10.2012., str. 1.

         (6)  SL L 11, 16.1.2003., str. 1.

         (7)  Usvojeni tekstovi, P8_TA(2018)0122 (vidjeti stranicu 71 ovoga Službenog lista)..


title: Odluka (EU) 2018/1444 Europskog parlamenta od 18. travnja 2018. o zaključenju poslovnih knjiga Zajedničkog poduzeća ECSEL za financijsku godinu 2016.

text:
               3.10.2018

               HR

               Službeni list Europske unije

               L 248/364

      ODLUKA (EU) 2018/1444 EUROPSKOG PARLAMENTA
      od 18. travnja 2018.
      o zaključenju poslovnih knjiga Zajedničkog poduzeća ECSEL za financijsku godinu 2016.
      EUROPSKI PARLAMENT,

                  —

                  uzimajući u obzir završne godišnje financijske izvještaje Zajedničkog poduzeća ECSEL za financijsku godinu 2016.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Zajedničkog poduzeća ECSEL za financijsku godinu 2016., s odgovorom Zajedničkog poduzeća (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2016., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 20. veljače 2018. o razrješnici koju Zajedničko poduzeće treba dobiti za izvršenje proračuna za financijsku godinu 2016. (05943/2018 – C8-0096/2018),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 209.,

                  —

                  uzimajući u obzir Uredbu Vijeća (EU) br. 561/2014 od 6. svibnja 2014. o osnivanju zajedničkog poduzeća ECSEL (4), a posebno njezin članak 12.,

                  —

                  uzimajući u obzir Delegiranu uredbu Komisije (EU) br. 110/2014 od 30. rujna 2013. o oglednoj financijskoj uredbi za tijela javno-privatnog partnerstva iz članka 209. Uredbe (EU, Euratom) br. 966/2012 Europskog parlamenta i Vijeća (5),

                  —

                  uzimajući u obzir članak 94. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor (A8-0072/2018),

                  1.

                  odobrava zaključenje poslovnih knjiga Zajedničkog poduzeća ECSEL za financijsku godinu 2016.;

                  2.

                  nalaže svojem predsjedniku da ovu Odluku proslijedi izvršnom direktoru Zajedničkog poduzeća ECSEL, Vijeću, Komisiji i Revizorskom sudu te da je da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL C 426, 12.12.2017., str. 23.

         (2)  Vidjeti bilješku 1.

         (3)  SL L 298, 26.10.2012., str. 1.

         (4)  SL L 169, 7.6.2014., str. 152.

         (5)  SL L 38, 7.2.2014., str. 2.